Capinordic

Capinordic Bank blev stiftet kort før finanskrisen og erklæret konkurs 11. februar 2010.

Finansiel Stabilitet overtog banken, og der er konstateret tab på 1,3 milliarder kroner.

Udlånsvirksomheden var den væsentligste årsag til bankens økonomiske sammenbrud, konkluderede advokat Carsten Fode i en undersøgelse fra august 2010. Kreditgivningen har i adskillige tilfælde været "uforsvarlig".

I 2011 blev der udtaget stævning med krav om erstatning af tab på 400 millioner kroner mod tre ledende personer i banken.

I 2015 blev de tre ledende bank-folk dømt til at betale erstatning på 90,5 millioner kroner for at have ydet ni konkrete uansvarlige lån. De blev frikendt for hovedanklagen om generel uansvarlig bankdrift.

Capinordic Bank omtales ofte som "rigmandsbanken", fordi det var en bank med en helt særlig kundegruppe. Banken havde relativt få kunder. De var rige på papiret men også meget risikovillige.

Capinordic Bank havde i sin levetid omkring 40 kunder. 20 af dem gik konkurs.